Document ID: 32007R0321

UREDBA KOMISIJE (ES) št. 321/2007
z dne 23. marca 2007
o spremembi Uredbe Komisije (EGS) št. 396/92 o uvrstitvi določenega blaga v kombinirano nomenklaturo
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2658/87 z dne 23. julija 1987, o tarifni in statistični nomenklaturi ter skupni carinski tarifi (1) in zlasti člena 9(1)(a) te uredbe,
ob upoštevanju naslednjega:
(1)
V 4. točki priloge k Uredbi Komisije (EGS) št. 396/92 (2) so bila nekatera vozila z ojačanim odprtim nizkim zabojem s hidravličnim nagibanjem uvrščena v kombinirano nomenklaturo pod oznako KN 8704 31 91. Glede na isto točko, gibčnost in zapletena konstrukcija nagibnega nizkega zaboja preprečujeta uvrstitev tega izdelka med prekucnike pod oznako KN 8704 10.
(2)
Sodišče Evropskih skupnosti je v svoji sodbi o zadevi C-396/02 (3) razsodilo, da dejstvo, da ima vozilo, ki je prekucnik, zapleten, gibčen in natančen sistem prekucevanja, ne izključuje njegove uvrstitve med samorazkladalna motorna vozila za prevoz blaga v smislu podštevilke 8704 10 kombinirane nomenklature.
(3)
Ker uvrstitev, ki jo določa Uredba (EGS) št. 396/92, ni v skladu z omenjeno sodbo, jo je treba spremeniti v delu, kjer vozila s hidravličnim nagibanjem uvršča pod oznako KN 8704 31. Glede na to je primerno, da se 4. točka črta in razveljavi od 10. marca 1992.
(4)
Ukrepi, predvideni s to uredbo, so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
Točka 4 Priloge k Uredbi (EGS) št. 396/92 se črta.
Člen 2
Ta uredba začne veljati na dan objave v Uradnem listu Evropske unije.
Uporablja se od 10. marca 1992.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. marca 2007

Labels: 7
3
8